На основу члана 132. став 2. Закона о стечају (,,Службени гласник РС“ број 104/2009, 99/2011 - др. закон, 71/2012 – одлука УС, 83/2014, 113/2017, 44/2018 и 95/18) и у складу са Националним стандардом бр .5 о начину и поступку уновчења имовине стечајног дужника („Службени гласник РС“ бр. 62/2018), стечајни управник стечајног дужника

**MEGA NEXT DOO Svrljig – u stečaju**

ул.Ристе Вујошевића бб,18360 Сврљиг.

матични број 20017775, ПИБ 103775200;

**О Б Ј А В Љ У Ј Е**

**ПОЗИВ**

 **СТРУЧНИМ ЛИЦИМА ЗА ДОСТАВЉАЊЕ ПОНУДЕ**

**ЗА ВРШЕЊЕ УСЛУГА ПРОЦЕНЕ ВРЕДНОСТИ**

 **НЕПОКРЕТНЕ И ПОКРЕТНЕ ИМОВИНЕ СТЕЧАЈНОГ ДУЖНИКА**

Решењем Привредног суда у Нишу посл. бр. Ст.7/2023 од 19.07.2023. године отворен је стечајни поступак над стечајним дужникомMEGA NEXT ДОО Сврљиг – у стечају, ул.Ристе Вујошевића бб, матични број 20017775, ПИБ 103775200.

Решењем Привредног суда у Нишу Ст.7/2023 од 29.01.2024.године одређено је спровођење стечајног поступка банкротством стечајног дужника.

У складу с Националним стандардом за управљање стечајном масом бр. 5, стечајни управник стечајног дужника MEGA NEXT ДОО Сврљиг – у стечају позива заинтересована лица за достављање понуда за избор најповољнијег понуђача за пружање услуга процене вредности покретне и непокретне имовине стечајног дужника.

**Задатак проценитеља је да изврши:**

* **процену вредности целокупне имовине стечајног дужника,**
* **процену вредности имовине стечајног дужника која је предмет разлучног права,**
* **процену целисходности продаје целокупне имовине стечајног дужника као целине у односу на продају имовине стечајног дужника у деловима**

Процена вредности имовине стечајног дужника врши се у складу с Националним стандардима за управљање стечајном масом и Међународним стандардима финансијског извештавања.

Заинтересована лица су дужна да уз своју понуду доставе:

- лиценцу за обављање послова овлашћеног проценитеља;

- доказ да испуњавају квалификациони услов – да располажу довољним кадровским и техничким капацитетом за вршење услуге из понуде:

а.Да је за реализацију услуга из понуде предвидео чланове проценитељског тима који имају одговарајуће универзитетске квалификације у области економије, права, грађевинске струке, информатике и других инжењерских профила, те да имају искуства у пружању услуга наведених у понуди - приложити списак са задужењима и биографије кључног особља предложеног за спровођење услуга из понуде.

б. Да руководилац тимова за процену некретнина има одговарајућу лиценцу за вршење процене вредности непокретнсти издату у складу са Законом о проценитељима вредности непокретности Републике Србије („Сл.гласник РС“ бр.108/2016 и 113/2017 – др.закон).

в. Да достави Референцу-листу фирми са проценама вредности;

- Рок у коме ће завршити процену;

- Цену услуге исказану у динарима са посебно исказаним пдв-ом и рок плаћања ;

- Рок плаћања за извршену услугу процене;

Најзначајнију имовину стечајног дужника чине:

1. Пословно-продајни објекат у Сврљигу, у ул. Ристе Вујошевића бб, на к.п. бр. 341/1 КО Сврљиг, уписан у ЛН 827 КО Сврљиг, површине у основи 556 м2, са уписаним правом: својина, врста права: приватна, са уделом 1/1.
2. Земљиште у Сврљигу, у ул. Ристе Вујошевића бб, на к.п. бр. 341/1 КО Сврљиг, уписано у ЛН 827 КО Сврљиг као градско грађевинско земљиште, површине 1.500 м2, од чега је 556 м2 земљиште под зградом, док је преостали део 944 м2 земљиште ван објекта, са уписаним правом: својина, врста права: приватна, са уделом 1/1.
3. Моторна возила:
	1. Теретно возило VOLKSWAGEN-CADDY GP BASIS 1,6 TDI ,
	2. Теретно возило REUGEOT PARTNER190 C 1,9D
	3. Теретно возило RENAULT TRAFIC FGL 2H2P2 MC (три возила)
	4. Теретно возило MERCEDES-BENZ SPRINTER 319 CDI906
4. Опреме за пекару (eтажна пећ за печење хлеба, линија за производњу кора за пите и бурек, парна пекарска пећ, тунeлска пећ за сомуне и др.)
5. Опрема за прераду меса (пушница – двоколични атмос са пратећим елементима, вакум тамблер Синд, инјектор за месо, машина за млевење меса и др.)
6. Хладњаче (једна плусна комора, једна плусна комора из два дела и једна плусно-минусна комора)
7. Канцеларијски инвентар и опрема (полице, радни столови, рачунари, вентилатори, клима уређаји и сл.)
8. Опрема за малопродајни објекат – самоуслугу (фрижидери, расхладне витрине – хоризонталне и вертикалне, месорезнице, полице за робу и др.)
9. Залихе амбалаже за алкохолна и безалкохолна пића (флаше и гајбе)

Понуде слати препорученом поштом на адресу за пријем поште стечајног управника: **Гордана Јовановић, ул. Светосавска бр. 12/9, 18000 Ниш**, са назнаком „*Понуда за процену вредности имовине – Mega Next DOO Svrljig – u stečaju*“.

Понуде доставити поштом **најкасније до 01.04.2024. године (понедељак)**.

Избор најповољнијег понуђача извршиће Одбор поверилаца у року од 8 дана од дана достављања листе свих достављених понуда од стране стечајног управника, узимајући у обзир, осим финансијских услова, стручност, референце и брзину извођења као битне елементе за вршење адекватне процене.

Одбор поверилаца ће извршити избор понуђача искључиво са листе достављених понуда. Сви учесници ће бити обавештени о избору најповољнијег понуђача. Са одабраним понуђачем ће бити закључен Уговор о вршењу процене.

У случају да одбор поверилаца не донесе одлуку у наведеном року, избор понуђача ће извршити стечајни управник.

Заинтересовани понуђачи, односно њихови овлашћени представници, могу добити детаљне информације за израду понуде са свим предвиђеним условима и подацима о имовини која је предмет процене преко стечајног управника Гордане Јовановић из Ниша, путем e-maila: mega.next.svrljig@gmail.com или на телефон 060/30-30-420.

***Напомена*:** само понуде достављене од стране проценитеља са лиценцом ће се узети у разматрање. Непрецизне понуде, понуде које садрже услов, понуде које се позивају на друге понуде, као и неуредне понуде неће се узимати у разматрање.

У случају одустанка од поступка набавке, наручилац неће бити одговоран ни на који начин за стварну штету, изгубљену добит или било какву другу штету коју понуђач може услед тога да претрпи.

У Ниш, дана 11.03.2024. године.

Стечајни управник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Гордана Јовановић